
LANGSIKTIG PLAN FOR PERIODEN 2006-2009

Vedtatt av styret ved Kirkelig utdanningssenter i nord og styret ved Det praktisk-teologiske seminar den 20. februar 2006

Kirkelig utdanningssenter i nord (KUN) gir en yrkesrettet og akademisk kirkelig utdanning på høgskolenivå. Senteret utdanner til tjeneste som diakon, kantor, kateket og prest i Den norske kirke. KUN arrangerer også etterutdanningskurs, seminarer og konferanser og driver forskning. Senteret ble etablert i 1998 og har siden 1999 tilbudt praktisk-kirkelig utdanning til de ulike yrkesgruppene i kirken. Fra starten var KUN et prosjekt under Det praktisk-teologiske seminar (PTS), og ble fra 1. januar 2003 permanentisert, fortsatt som en del av seminaret i Oslo. Arbeid for en selvstendiggjøring av KUN og tilknytning til Universitetet i Tromsø, ble enstemmig vedtatt av KUNs styre i november 2005 etter behandling av en egenevaluering ført i pennen av Hallgeir Elstad. Saken skal våren 2006 behandles i styret for Det praktisk -teologiske seminar, deretter av Kultur og kirkedepartementet.
Senteret ser sin virksomhet i sammenheng med de mål og utfordringer som gjelder i kirken for øvrig. Det overordnede mål for arbeidet ved KUN er å bidra til realiseringen av Den norske kirke som en bekjennende, tjenende, misjonerende og åpen folkekirke. Undervisningen ved KUN skal motivere til tjeneste i kirken og sørge for å gi menighetene ansvarsbevisste, samarbeidsorienterte og engasjerte medarbeidere som kjenner seg forpliktet på kirkens oppdrag.
Utdanningen ved KUN er basert på praksisnærhet, kontekstualitet og tverrfaglighet. Det er et særlig ansvar å følge opp de utfordringene samisk og kvensk kultur og kirkeliv står ovenfor. Senteret vil bidra til å rekruttere kvalifiserte medarbeidere til kirkelige stillinger i Nord-Norge og landet for øvrig. Som en tverrfaglig institusjon ønsker vi å bidra til et inkluderende samarbeid mellom ulike yrkeskategorier i kirken, med forståelse for de ulike tjenesters særpreg. Senteret har som mål å bygge opp økt kunnskap om et mangfoldig samfunns- og kirkeliv i Nord-Norge.

Skal den kristne kulturarv fortsatt gi oss identitet og selvforståelse som nasjon, er det nødvendig å rette fornyet oppmerksomhet mot formidlingen av kristne verdier. Med senterets religionspedagogiske kompetanse ønsker vi å være med i arbeidet for å gjøre kirken mer synlig i dagens kunnskapssamfunn. 

Senteret ønsker i all sin virksomhet å være en del av det verdensvide, økumeniske fellesskap hvor det henter inspirasjon til teologisk, og liturgisk fornyelse, samtidig som det møter utfordringer til global diakoni.  

De strategiske satsingene reflekterer åpenhet for nye utfordringer i kirke og samfunn, og vilje til bredt samarbeid med andre institusjoner innenfor det kirkelige virkefelt, særlig i Nord-Norge. Som for kirken for øvrig ser senteret det som en utfordring å gjøre seg gjeldende i samfunnsdebatten. 

Følgende strategiske satsinger skal prege arbeidet i de nærmeste    fire år:

1. Praktisk-kirkelig utdanning

a) KUN vil arbeide aktivt for å styrke den diakonfaglige kompetansen ved institusjonen. Diakoner utgjør en viktig del av vår studentgruppe, og vi er avhengig av å kunne tilby dem et faglig forsvarlig utdanningstilbud. En av faglærerne skal innen høsten 2006 fordypet seg i diakoni i 50% av sin stilling i ett år. Som de andre yrkeskategoriene trenger også diakonene at deres profesjon er representert i staben for å utvikle en trygg yrkesidentitet og faglighet. Senteret vil derfor arbeide for å få opprettet en fagspesifikk stilling i diakoni innen planperioden, selv om nåværende faglærer i diakoni har like høy utdanning i diakoni som kravene Kirkerådet setter. Innen dette er på plass, har KUN som mål å knytte til seg en diakon på fast timebasis fra høsten 2006. Det er videre vesentlig at KUN knytter til seg en person med førstekompetanse på fagfeltet diakoni gjennom en samarbeidsavtale med en seriøs diakonal aktør. Dette arbeidet starter i 2006 med sikte på at KUN knytter til seg en professor II eller amanuensis II i diakoni fra våren 2007. I samarbeid med seriøse diakonalfaglige miljøer skal KUN utvikle en master i diakoni som vil kunne tilbys fra høsten 2007. På sikt er det også et mål å utvikle en master i diakoni i samarbeid med Institutt for religionsvitenskap i Tromsø (IRV).

I løpet av planperioden skal KUN ha opprettet en samarbeidsavtale med en internasjonal diakonal aktør. I 2006 arbeides det i første omgang videre med å utvikle kontakter med Diaconia Polytechnic i Finland (se nedenfor).
b) Senteret ønsker å bidra med sin religionspedagogiske kompetanse til Den norske kirkes samlede satsing på trosopplæring. Den utfordring som sviktende rekruttering skaper i kirken, krever en bevisstgjøring om barns og ungdoms plass både i kirken og i praktisk teologi. Religionspedagogiske problemstillinger gjennomsyrer undervisningsopplegget for de ulike yrkeskategorien som senteret utdanner til.  Dette bidrar til å øke kunnskapen om og forståelsen for viktigheten av pedagogiske perspektiver i kirkens arbeid. KUN skal i hele planperioden holde nær kontakt med og bistå Trosopplæringsprosjektet sentralt og lokalt. 

I samarbeid med Høgskolen i Bodø og Universitetet i Tromsø vil KUN utvikle en master i kateketikk, som planlegges realisert fra våren 2007. Senteret vil også engasjere seg i utvikling av undervisningstilbud for dåpslærere.

KUN skal delta aktivt i opprettelsen av et nasjonalt nettverk for religionspedagoger.

KUNs religionspedagogiske kompetanse og erfaring skal komme til uttrykk gjennom publisering i egne hefter eller gjennom tidsskrift.

KUN skal være i nær kontakt med internasjonale miljøer. Det er et mål at en i løpet av planperioden har inngått en internasjonal samarbeidsavtale.

c)  KUN vil videreutvikle samarbeidet med Høgskolen i Tromsø   
avdeling kunstfag(HiTø), både når det gjelder kantorutdanningen og den ettårige organistutdanningen som HiTø og KUN samarbeider om. Innholdet i utdanningen har gjennom 2005 vært under revisjon for bedre å kunne "fange opp" musikkstudenter fra HiTø. Dette er ikke minst viktig med tanke på rekruttering til organist- og kantoryrket i kirken.  Revisjonen evalueres og justeres fortløpende. KUN skal være en aktiv deltaker i utviklingen av den nye Kirkemusikkfestivalen i Tromsø, som vi tok initiativet til i 2005.  

KUN skal videre følge med i, undervise i, og bidra i det pågående arbeide med gudstjenestereform i Den norske kirke.

Det er et mål at en i løpet av planperioden har inngått en samarbeidsavtale med et internasjonalt kirkemusikkmiljø.

       d) KUN vil i løpet av 2006 videreutvikle samarbeidet med Institutt for  

Religionsvitenskap. Det er et mål at KUN er kjent og aktuelt for studenter som tar teologi på IRV.  KUN må ha et tilbud som er avpasset disse studentenes studieløp. Dette krever større grad av koordinering med IRV. Videre må heltidsstudium tilbys oftere fra KUNs side. Et heltidsstudium som også er beregnet på svært få studenter (2-3) må utvikles og tilbys fra høsten 2006. 

Samarbeidet med PTS skal utvikles gjennom større utveksling av lærekrefter og felles undervisningsuker. 
KUN skal i løpet av 2006 gjøre seg kjent med og besøke det nyopprettede presteseminaret i Murmansk. I løpet av planperioden skal KUN utvikle kontakt med andre nasjonale praktisk-teologiske utdanninger i Norge, samt med minst ett internasjonalt miljø.

  e) KUN vil videreføre arbeidet med å videreutvikle senterets      

pedagogiske og faglige profil. Sentrale stikkord for undervisningen og KUNs øvrige arbeid er praksisnærhet, kontekstualitet og tverrfaglighet. Det må fortsatt arbeides med å innholdsbestemme disse begrepene. Dette vil være en prioritert oppgave i langtidsperioden. I 2006 settes søkelyset på begrepet ”tverrfaglighet”. Senteret ønsker fortsatt å arrangere seminarer og konferanser ut fra disse temaene. En strategi for å heve kompetansen for veilederne utvikles i begynnelsen av planperioden. En Nord-norsk modell vurderes hvor Viken Senter utfordres til samspill.
f) Det ser ut til at KUN vil bli stilt ovenfor stadig sterkere krav til egen    

inntjening. Dette utfordrer senteret meget sterkt. Med det omfattende arbeidet senteret må gjøre for å tilfredsstille kravene om mastere for kateketer og diakoner, arbeid rundt selvstendiggjøring, akkreditering, samt oppfølging av utfordringene fra egenevalueringen, er det nokså utenkelig at et forholdsvis nytt senter, med stor utskiftning i stab de seneste årene, også skal kunne arbeide målrettet med inntjening på kort sikt. Det mest realistiske er å starte opp arbeidet rundt egen inntjening siste året av planperioden med sikte på effekt etter dette. Om KUN må prioritere arbeid med inntjening fra 2006, vil dette gå på bekostning av andre sentrale mål.

g) Kompetansekravene for kateket og diakon (masternivå) som             

Kirkemøtet har vedtatt, stiller KUN overfor utfordringer med hensyn til årsstudiet. Som nevnt samarbeider KUN med andre utdanningsinstitusjoner for å utvikle master i kateketikk innen våren 2007 og diakoni innen høsten 2007. Det må gjøres et studieutviklingsarbeid for å innpasse masterstudiene i senterets samlede studietilbud. Master i kateketikk og diakoni vil erstatte det nåværende årsstudiet for disse yrkesgruppene.  Pensumslister og studieplan revideres i forbindelse med dette.

                                    h) I løpet av planperioden vil KUN ha tatt stilling til og eventuelt

utviklet et studietilbud for dåpsopplærere/undervisningsarbeidere og diakonimedarbeidere som er på lavere nivå enn masternivå. 

             i) Senteret vil i planperioden være opptatt av å styrke den faglige     

kompetansen i staben. Det vil legges til rette for at de faglig ansatte gis anledning til å drive relevant forskning innenfor sine stillingsrammer.  Fra 2006 frigjøres 50 % av arbeidstiden for hovedlærer i kirkemusikk til doktorgradsarbeid ut planperioden. Våren 2006 er 50 % av arbeidstiden frigjort for hovedlærer i diakoni til utviklingsarbeid.

Resultatmål for forskning og utvikling ved senteret utvikles senest innen utgangen av 2007. I dette ligger også mål for publisering knyttet til forskning.

          j) I planperioden ønsker KUN å initiere og utvikle et praktisk-kirkelig    

forskningsprosjekt i samarbeid med aktuelle samarbeidspartnere på Nordkalotten. KUN er i drøftinger om samarbeid med Høgskolen Diakonia Polytechnic i Oulu, med målsetting om å skape et praktisk-teologisk nettverk på Nordkalotten. En ønsker både forskningssamarbeid og utveksling av lærekrefter. Det forutsettes ekstern finansiering. Samarbeidet avklares i 2006.

Videre skal KUN arbeide for å knytte til seg en forskningsstipendiat i planperioden, 
gjerne i samarbeid med andre instanser. Retningsgivende målsetninger for forskningen knyttet opp til KUN, må utarbeides i planperioden.

         k) Senteret har tatt i bruk e-læring som en integrert del av  

undervisningstilbudet. De pedagogiske muligheter som dette innebærer, vil bli videreutviklet i planperioden. Mappekravene gjennomgås på nytt i 2006. KUN tar også sikte på å benytte e-læring og IT-baserte løsninger i framtidige etterutdanningstilbud som senteret gir. Dette gir mulighet for utvikling av desentraliserte opplegg.

           l) Høsten 2005 gjennomførte KUN en intern evaluering av  

virksomheten og den organisatoriske tilknytningen til PTS.  Styret for KUN gjorde på grunnlag av dette et tydelig vedtak om en framtidig løsrivelse fra PTS, selvstendiggjøring og tilknytning til UiTø. Saken skal behandles av PTS sitt styre våren 2006.

Forutsatt tilsvarende vedtak ved PTS, og godkjenning fra Kirkedepartementet, står KUN ovenfor en rekke utfordringer, faglig, økonomisk og organisasjonsmessig. Særdeles viktig for KUN er å sikre seg framtidig akkreditering ved en selvstendiggjøring.

Målet for KUN er å ha gjennomført selvstendiggjøringen i løpet av 2006.
        m) Det vil bli arbeidet med å etablere og utgi en praktisk-kirkelig årbok i  

               regi av senteret.

        n) Senteret vil også i tiden framover være opptatt av rekruttering til   

kirkelig tjeneste. KUN vil arbeide mer planmessig for å motivere særlig unge mennesker til arbeid i kirken, og vurdere tiltak som stimulerer til kirkelig tjeneste i Nord-Norge. Her vil KUN  i 2006 vurdere sammensetningen og møteform i forum for Utadrettet virksomhet for å eventuelt forbedre dette, samt samarbeide tydeligere med IRV. KUN vil videre samarbeide med, særlig Nord-Hålogaland bispekontor, om rekruttering i samiske miljøer. 

2. Samarbeid med andre institusjoner

a) Senteret vil utvikle samarbeid med de forsknings- og utdanningsinstitusjoner innen offentlig og privat universitets- og høgskolesektor som har interesse for slikt samarbeid, særlig i Nord-Norge. Det vil også være aktuelt å etablere bilaterale relasjoner til enkeltstående undervisningsinstitusjoner. 

b) Samarbeidet mellom PTS og KUN videreutvikles med sikte på å styrke den faglige virksomheten ved begge institusjoner. 

c) Universitetet i Tromsø vil fortsatt være en viktig samarbeidspartner. Det faglige samarbeidet med Institutt for religionsvitenskap fortsettes og videreutvikles. 

d) Senteret vil fortsette samarbeidet med Høgskolen i Bodø om utvikling av en master i kateketikk innen våren 2007. 

e) Samarbeidet med Høgskolen i Tromsø om kirkemusikkutdanningen videreutvikles. Samarbeidet med HiTø om kurs i barne- og ungdomsarbeid i frivillige organisasjoner tas opp på nytt til avklaring.
f) KUN vil gjenopprette kontakten med Samisk høyskole og utforske mulighetene for samarbeid. 




      Kursing for kirketolker fortsetter.


g) Samarbeid og kontakt med bispedømmekontorene og menighetene i Sør- og Nord-Hålogaland, samt Samisk Kirkeråd gis prioritet.

h) Senteret har engasjert seg i regionalt nettverk for trosopplæring. Driften av tiltaket vil være avhengig av eksterne trosopplæringsmidler.

i) Det vil i planperioden bli tatt initiativ til å etablere samarbeid med kirkelige organer og Kirkens Arbeidsgiverorganisasjon (KA) når det gjelder kompetanseutvikling i den nordlige landsdelen.  

j) Samarbeid med Viken senter innledes.

3. Etter- og videreutdanning

a) KUN vil prioritere å lage en langsiktig plan for etterutdanning som gjør det lettere å planlegge tilbudene på en effektiv måte. 

Det er kommet i gang jevnlige kontaktmøter med de to nordlige bispedømmene - også når det gjelder kompetanseutvikling. De økonomiske rammebetingelsene vil gjøre det nærliggende å satse sterkere på å tilby etterutdanning på oppdrag fra arbeidsgiver. 
Sammen med Misjonshøyskolen og PTS samarbeider KUN om kurset ”Mitt liv som prest” som gis i november 2006 til prester som er nyutdannet.
KUN deltar i gjennomføringen av studiereise for prester i Nord-Hålogaland høsten 2006 til Scottland.
b) Kontekstuell konferanse, som tidligere har vært arrangert årlig ved KUN, vurderes gjenopptatt, navnet på konferansen endres. Det er også mulig for KUN å arrangere mindre konferanser/symposium rundt aktuelle enkelttema. Dette kan være et alternativ til store konferanser.

c) Senteret vil styrke kirkemusikalsk kompetanse og aktiviteter i landsdelen. KUN vil fortsette å arrangere kurs for ufaglærte organister i landsdelen etter behov. Det vil bli vurdert om det er behov for å sette i gang etterutdanningstilbud for utenlandske organister - gjerne i samarbeid med KA. Senteret vil gjennomføre fagdager og etterutdanningskurs for kantorer.

d) Som tidligere nevnt, vil det bli arbeidet med å styrke praksisveiledernes kompetanse. En plan lages på dette i begynnelsen av planperioden.

e) Senteret vil i planperioden arbeide for bedre tilrettelegging av   etterutdanningstiltak i tråd med sentrale kompetanseutviklingsstrategier for de ulike tjenestegrupper i Den norske kirke. En overordnet målsetting er å øke de kirkelige ansattes kompetanse gjennom et godt samvirke mellom utdanningsinstitusjoner, arbeidstakerorganisasjonene og bispedømmene.
4.  Internt arbeid – Intern utvikling

a)  Arbeidet for ”Grønn stat” følges opp. I løpet av våren 2006 skal senteret ha innført et miljøledelsessystem.

b) HMS arbeid utvikles i løpet av 2006. I planperioden skal det arbeides kontinuerlig med stabsutvikling og teamarbeid internt.

c) Faste medarbeidersamtaler starter opp våren 2006.

d) I løpet av 2007 vurderes det om KUN skal være en IA (Inkluderende arbeidsliv) bedrift.

e) Gjennomgang av etiske retningslinjer, kjøregodtgjøring, timeregistrering med mer i løpet av 2006. Samtidig vurderes bedriftshelsetjeneste og støtte til trening (jamfør ny arbeidsmiljølov).
Innen planperiodens utløp skal KUN ha startet arbeide med seniorpolitikk samt arbeidspolitikk for livsfaser. 

f) Plan for felles gjennomgang av aktuelle lover (f. eks ny arbeidsmiljølov), forskrifter, dokumentforvaring med mer utarbeides i 2006 og gjennomføres i planperioden.

g) Overgang fra papirarkiv til fullt elektronisk arkiv gjennomføres i 2006

5. Kvalitetssikring

KUN har til nå vært  gjenstand for to større evalueringer (ekstern evaluering i 2001 og egenevaluering i 2005)i løpet av kort tid.  Evalueringene utfordrer KUN på en rekke forhold.  KUN har tatt tak i mange av utfordringene, og det har prioritet å arbeide videre med dette. Egenevalueringen fra november 2005 gjennomgås på nytt i styret ved KUN i løpet av høsten 2007.
Det er uten tvil en fordel for senteret at større evalueringer gjennomføres med jevne mellomrom. 
Senteret må i løpet av planperioden bestemme seg for når neste større evaluering skal finne sted.


KUN skal i planperioden utarbeide en plan for evaluering og kvalitetskontroll. Denne må tilfredsstille NOKUTs krav til evaluering. 

Uavhengig av dette skal studentene evaluere hver undervisningsuke fra 2006.  Ukeansvarlig ved KUN bearbeider materialet og legger dette fram ved første stabsmøte.  Sluttevaluering gjennomføres ved endt studium. Avslutningssamtaler for ansatte innføres, og som nevnt, starter medarbeidersamtaler opp fra 2006.

